
Slika desno : 

GLAZBA U OBITELJSKOM KRUGU 


Zaželjeli smo i malo gospodarstvo. Ta mi u 
gradu znademo tako malo o dobrim našim do- 
maćim životinjama, koje nas bez štrajkova i 
prigovora danomice opskrbljuju najpotrebnijom 
hranom, mlijekom, sirom, maslacem, jajima i 
mesom. 

Dogodi se, da me jedna šarena kokoš nauči 
gledati drugim očima naše domaće prijatelje. 

Šarka je došla k nama kao pilence. Došla iz 
ravnice u gorski kraj i uživala u cvjetnoj livadi, 
koja je obilovala slasnom hranom. Čeprkala je 
po travi, rasla i postala veliko šareno pile, kra- 
sno poput fazanke. Ljepota njena poštedi je od 
ubitačnog noža. Ostavili smo je zajedno s ko- 
kotom stambolcem za sjeme. Prezimjela je kod 
našim dobrih prijatelja. 

Slijedećeg proljeća došli smo po nju. Ali ve- 
liko razočaranje nas dočeka. 

»Vaša sjemenjača je jalova,« reče nam go- 
spođa Marija. »Najbolje bi bilo, da je zakoljete.« 

Nu šarka se bila razvila u gizdavu kokoš. Za- 
divila nas je i mi je poštedismo po drugi put. 

Bila je ponosita. Držala se postrance u koćku, 
te napadala drugu perad, koja joj se previše 
približavala. Nije nikako htjela u skupu zobati. 
Navikla na svoga druga, slijedila ga ljubomorno. 
Jao si ga suparnici, koja bi se odazvala poma- 


Savili smo gnijezdo u Hrvatskoj Švici, osam 
stotina metara nad morem. Kućica viri iz borove 
šume, kao bajoslovni Montsalvat iz oblaka, te 
gleda modrim okancima vedro oko sebe. Kad ih 
jutrom otvori, vidi, kako se spuštaju bijele ma- 
glice poput vilinog vela na krošnje golemih jela 
i omorika, da ih osvježe rosicom. Vidi cvjetne li- 
vade isprepletene čipkastom paučinom, u kojoj 
su zastale rosne kapi, te se blistaju na jutarnjem 
suncu poput dragoga kamenja; zatim male ora- 
nice, mukom otete gorskim kamenjacima. Vidi, 
kako kirijaši voze lijes iz šume na drevnoj Ka- 
rolinškoj cesti, i kako šumski radnici idu na po- 
sao odmjerenim koracima gorštaka; mladi pje- 
vaju, a stariji idu šutke. Utihnuli su, izmučeni 
od mnogogodišnjeg teškog rada te razočarani 
u nadi, da će se pod starost odmarati. 

Vidi i bijelu vrpcu Lujzinske ceste, koja se 
vijuga do mora kroz drevnu šumu i prijatna 
sela. Ta nekadanja žila kucavica Gorskog Ko- 
tara utihnula je, kad je prvi zvižduk lokomotive 
odjeknuo gorom i oživjela nanovo autopro- 
metom. Cesta je trošna i dimi se od prašine iza 
svakog auta, ali nema više generala Vukasino- 
vića, da ostarjelu pretvori u modernu autocestu. 
Gleda i krasne planine i proplanke, na kojima 
pase blago i pastiri sviraju u frulu. Gleda vla- 
kove krcate putnika iz svih zemalja, a i teretne 
vlakove s kočničarima pocrnjelim i 
napola ugušenim od nesnosna dima 
sušačkog tunela ... A kad se spusti 
veče, onda vidi ono najljepše, baj- 
no: večernji vlak, putujuće sjajno ra- 
svijetljene kućice, predvođene od zma- 
ja, koji riga vatru. A u šumi iza že- 
ljezničke pruge vapnenice, koje se 
žare poput paklena ognja i pred ko- 
jima se fantastično ističu silhuete lo- 
žača. 


Nazvali smo kuću Spasimir. Činilo 
nam se, da je to najljepše ime za 
mjesto počinka u tim burnim vreme- 
nima. 


mnom pijetlovom zovu. Skočila bi na nju kao 
mahnita i otjerala je daleko. 

Kad ogladni, stvori se preda mnom, kokoda- 
če, obilazi oko mene, dok je nisam razumjela i 
posebice metnula hranu i vodu za nju. Naučila 
se na me i slijedila me kao dijete. Zobala je naj- 
radije iz moje ruke. Ali jaja nije snijela, ama 
nijednog! Jalova je zaista, pomislih. 

U gorskim krajevima je za vrijeme kosidbe, 
kada se mirisava trava, to veliko blago goršta- 
ka, sprema za zimu, teško dobiti jaja. Domaćice 
ih trebaju za mobu. Ali baš kada nije bilo jaja 
i kad su i u susjedstvu prestale nositi kokoši, 
došla je šarka pred kuću, te stala glasno i jasno 
kokodakati, da je odjekivalo s brda i dola. 

»Šarko, da nisi snijela jaje?« zapitah iznena- 
đena. 

Ona me odvede na livadu. Zavirujući oko 
grmlja uočim ispod glogova trna gnijezdo i u 
njemu njen pronosak, prvo jaje! A ona se stade 
hvaliti iza glasa. Pridošao je i kokot i kad je 
ugledao čudo, stade i on ponosno kukurijekati. 
I svi su kokoti u susjedstvu zapjevali i začuđeno 
se upitali: šta je? A moj zaljubljeni stambolac 
obilazi ponosno svoju drugu. 

Šarka je svakog dana snijela jaje. Ostavila 
sam polog, a druga jaja spravljala. Pri tom bih 
se ispričavala šarki: 

»Vidiš, koko, takvi smo mi ljudi. Zli smo i 
sumnjivi. Osuđujemo, a onda nam je žao. Ne, 
koko, ti nisi jalovka! Dobra si i u pravo vrijeme 
si se sjetila darivati me jajima!« 

Pošto je šarka snijela punu zdjelu jaja, stala 
je kvocati, te naskoro nasjela. 

Ljeto bijaše suho i neobično toplo. Jednog 
sparnog dana nadvio se oblak iznad Spasimira. 
Mukla grmljavina približujući se prijeti. Povje- 
tarac utihne, utihnu i priroda, umuknu ptičice. 
Najednom se digne silan vjetar. Misliš, da će 
iskorijeniti stabalje. Malo zatim spuštaju se prve 
kapi kiše. Nebo se otvori i eto kiše kao iz kabla. 
Prolomio se oblak. 

No ljetna kiša ne traje dugo. Zasjalo opet 
zlatno sunašce i začuđeno gledalo na mokri taj 
svijet, nad kojim je nemilo harao bog Pluvius. 
Sunčane zrake se odbijaju iz stotinu lokvica, dok 
sa svih strana rominjaju ostaci kiše, da se malo 
niže skupe u jezero, koje će progutati podzemlje. 

Sjetih se kokoši. Da li se skonula u kokoši- 
njak? Pogledam, ali je tamo nema. Idem do 
gloga, a pod njim sjedi na gnijezdu moja šarka, 
prokisla do kože. Ona brižno čuva svoje jaje, pa 
makar se i svijet potopio. Pogledala me sva 
uplašena. Koliko li požrtvovnosti za svoj pod- 
mladak u tog malog stvora! 

Da se uzalud ne muči, raspitah se kod isku- 
snih gospodarica, kako da je odučim od kvoca- 
nja. Uputiše me, da je uronim u hladnu vodu. 
Moradoh sirotu šarku nekoliko puta nakvasiti, 
dok se nije odrekla nade u potomstvo. 

Ne potraje dugo, zarumeni joj se opet kre- 
sta i malo zatim raskokodače se kokoš. U nadi, 


da ću opet naći jaje, potražih gnijezdo pod glo- 
gom. Ali me nada izjalovila. 

Pretražih sva druga mjesta pod grmi j em i 
drvećem, no jajetu ni traga. Pazila sam, kuda 
ide šarka. Prošetala se svakog dana livadom, 
raskokodakala se, nazobla kukuruze, napila vo- 
de i nestala, kao da ju je progutala crna zemlja. 
Vara me! Krije jaja preda mnom. Ali gdje gnije- 
zdi?! Stala i kvocati, a da joj nisam otkrila 
utočište. 

Jednog jutra čujem pijukanje i vidim, kako 
šarka izlazi sa trinaestero piladi iz škulje u međi. 
Uspjelo joj je potajno izleći svoje mlade. Ra- 
dosno je kvocala, čeprkala po travi i mamila 
zlatnu svoju pilad. A pilići pijukali vrzajući se 
oko nje i natječući, koje će prvo uloviti zalogaj. 

U šumi, koja se stere više i niže livade, ugnije- 
zdio se najljući neprijatelj živadi, jastrijeb ko- 
košar. I on je imao ženku, i ona mu je izlegla 
potomke. Mladi jastrebići, uvijek gladni, trebali 
su svakim danom veće zalogaje. Tatica je zato 
često morao visoko uzletjeti, da poput pilota 
izvidnika pregleda polje i livade, ne bi li ugledao 
lovinu. Uočio je brzo svojim sokolovim očima 
neke male svijetle točkice na ledini, koje su se 
micale amo-tamo. Znao je on, što je to, i vratio 
se u šumu, kao da hoće dojaviti ženki i mladi- 
ma radosnu vijest o slasnoj pečenki. 

Ali je njega opazila budna kvočka. Digla je 
strahovitu graju, da se sva živad sletjela, i pilići 
se okamenili od straha. Sklonula se pod zaštitni 
grm i mamila svoje mlade onamo. Pričala im je 
nešto. Šta? Zacijelo priču o strašnom i krvolo- 
čnom jastrebu, koga se trebaju bojati kao naj- 
većeg neprijatelja. Možda ih i kao brižna mati 
upućivala, da se klonu ledine i radije ostanu pod 
grmljem, jer ih tamo ne može vidjeti kleti raz- 
bojnik. 

A1 mladost ludost. Brzo zaboravlja dobre sa- 
vjete. Razbježali se naskoro pilići na sve strane 
bezbrižno loveći kukce i lepire. 

Već je i kvočka zaboravila krvnog neprijate- 
lja, kada eto jastreba. Dolazio je po svoj plijen. 
Uzletio je visoko i- onda se strelimice spu- 
stio na ledinu. Upravo je htio ugrabiti jedno od 
zlatne piladi, kada dojuri kvočka. Kokodakala je 
iz petnih žila naglo, uzrujano, i onda se junački 
bacila na jastreba. Napala ga svom snagom. 

Gledala sam cijeli prizor. Dah mi zastane. 
Uhvati se moja šarka u koštac s jastrebom. Ne 
mari ona, što je jastreb peruša, da joj krv kaplje 
iz rana, koje joj zada oštri kljun grabilice, ne 
mari poginuti — samo jedno je goni: spasiti 
svoje mlade. Leti perje širom, ali kvočka ne 
ustukne, bori se hrabro. Uto dotrčim, razbojnik 
ostavi kvočku i uzleti. 

Šarka se sva izmorena sakrila pod grm sa 
svojim pilićima. Gledam za njima i zamislim se. 
Jedan drugog goni, uznemiruje, upropašćuje - — 
a mi smo nazvali našu kuću Spasimir. Postoji li 
igdje na zemlji mir, koji tražimo? Ili je samo 
nad oblacima? 



Majka i odgoj naroda 

hapisao Josip Štipan čić 


Zakon je naravi, da je obitelj 
u prvom redu pozvana da uz- 
gaja svoju djecu. Gdje je obi- 
telj nezavisna i slobodna cjeli- 
na, jer je država ne priječi u 
njenu zvanju u granicama za- 
jedničkih i općenih probitaka, 
tu će obiteljskim duhom prove- 
javati onaj dah ljubavi i mira, 
koji svija svoje toplo gnijezdo 
na svetom domaćem ognjištu. 

Prva uzgajateljica je po pri- 
rodi majka. Majka je blaga i 
mila duša, pa uzgoj djetinje i 
dječačke dobe nosi na sebi biljeg 
položaja, što ga žena majka ima 
u obitelji, jer taj uzgoj pripa- 
da upravo kućnom životu. Zato 
treba majci ženi priznati njezi- 
na sveta prava, pa će tada moći 
vršiti zadaću, za koju je priroda 
odredila. Stoga je umni pjesnik 
carskoga Rima Horacije vrlo 
dobro kazao, kad je pjevao: 
»Hrabri se rađaju od hrabrih i 
dobrih; u goveda, u konja ima 
vrlina njihovih roditelja, a gra- 
bežljivi orlovi ne rađaju plašlji- 
vu golubicu.« Dakle u prvom re- 
du zavisi od nazora, što ih na- 
rod ima o obitelji, kakav će biti 
uzgoj u kojega naroda, a tek u 
drugome redu o značaju i nje- 
govu životu. 

Gdje država drži obitelj svo- 
jom ropkinjom, ondje nema u 
uzgajanju individualne slobode, 
pa je život političan. Tu će utje- 
caj majke žene na djecu biti 
veoma neznatan. Stoga ako ho- 
ćemo bolju budućnost u našem 
hrvatskom narodu, moramo maj- 
ci ženi dati ono mjesto, koje joj 


pripada po naravi. Treba joj 
pripoznati njezina sveta prava, 
da mogne vršiti svoju veliku za- 
daću. Djeca pripadaju u prvom 
redu majci ženi, i dajmo djecu 
majci ženi, pa će nas i Bog bla- 
gosloviti, jer smo udovoljili 
Njegovu zakonu i Njegovoj vo- 

lji- 

I kod starih Rimljana, koji su 
bili daleko od kršćanskog shva- 
ćanja i životnog ideala, značajne 
su majke rađale i značajne si- 
nove, baš kao što srčana lavica 
rađa srčane laviće. Majka uči 
djecu, kako treba pošteno živje- 
ti i časno umirati, i zato je maj- 
ka žena u životu rimskoga na- 


roda vrlo znamenita pojava. Ri- 
mljani su dobro razabirali, da 
uspjeh djece najviše zavisi od 
prvog odgoja, a osobito su maj- 
čin utjecaj držali blagotvornim, 
pa su i kazivali za djetinje doba: 
uzgajati u majčinu krilu. U sta- 
rom se Rimu svaki sin uzgajao 
na krilu i grudima svoje majke, 
a ne u izbici najmljene dojilje. 
Stoga su Rimljani pripoznavali 
rimskoj matroni važnost, koju 
je doista i zaslužila. Kad su ta- 
ko radili stari pogani Rimljani, 
to moramo raditi tim više mi 
Hrvati, koji smo jedan od naj- 
plemenitijih dijelova kršćansko- 
ga svijeta. 


Jubilarno književno djelo osniva- 
ča i glavnog urednika „Obitelji* 
DRA JOSIPA ANDRIĆA: 

»SRIJEMSKE ELEG1JE“ 

prikazuje na neobično živ način 
i obiteljski život hrvatske žitni- 
ce - Srijema 

Za Vas stoji samo 25 Din 

KNJIŽ. DOBRIH ROMANA 

ZAGREB 

Izvorni roman „Obitelji 


VJEČNA ZARUČNICA 


NAPISALA JAGODA TRUHELKA 


(Nastavak) 


Ali onda hoćeš ne ćeš, možda i preko volje 
osvojena ovom uspjelom imitacijom iz drugo- 
ga svijeta, htjela je da se i ona pokaže, da joj 
taj svijet nije tuđ, pa se upravo spremala da za- 
metne razgovor, kako bi se to izrazilo makar 
samo i zato, da ispituje i procijeni, što u inte- 
resu Marice, svojega kumčeta, a što i da se pro- 
vjeri glas »naroda« o tom najnovijem đuve- 
giji Lulićkine kćeri, kad li se mladić iznenada 
digne, pogledavši prije na sat, i rekne da mora 
otići, jer u gradu ima još važna posla. Nakloni 
se pred gospojom kumom kao ono malo prije 
i čime ju je ponovo zabušio, da je jedva smogla 
otpozdrav i htio da izađe s kratkim rukovanjem 
s Maricom. No videći je zbunjenu i zaplašenu 
makar i na silu nasmješljivu, bude mu je žao i 
on rekne, da će se skoro opet javiti, čim svrši 
r poslove u Virovitici. Nato ga nestane. 

Marica u sto strahova ostala sama sa kumom. 
U njenoj je glavi brujalo kao u vodenici. Šta će 
sada samo svega morati da sluša od gospoje 
kume?! 

Međutim gospoja kuma ni rječcom više ne 
spominje strana mladića. Je li joj se razažila 
Marica? A ona ju je voljela na svoj način, pa 
možda osjetila u ovaj čas, da ima stvari u dje- 
vojačkom životu, u koje se ne smije izravno 
dirati. Bilo što, ona se razglagolala o svemu i 
svačemu, počevši o rukavičarskom radu Mariči- 
nu pa redom kroza sve novice podravske, dok 
se nije počelo smrkavati i Marica počela spre- 
mati posao pa da će gospoju kumu ponuditi 
čašicom rakije. Ne razumije, gdje mati tako 
dugo izostaje. 

»Jesam li ja tebi kazala, da se ona ne će tako 
brzo vratiti od Štolcerke. Valjda znaš svoju 
mater.« 

No i kuma nema više vremena dulje ostati. 
Došla je samo, da ostavi stare rukavice, neka bi 
joj ih Marica do zgode pokrpala. Doći će skoro 
opet. 

Nato i ona ode, a da se nije pravo ni znalo, 
pošto je došla. 


Osobito pazite što bolesnik pije! 



Ako Vam je ikako moguće, dajte mu za 
zdravlje i užitak čim češće najbolju pri- 
rodnu mineralnu vodu 

ONU SA CRVENIM SRCIMA. 


Ako sami bolujete ili se ne osjećate dobro, tražite kar- 
tom besplatni kupališni prospekt, u kojem imate i mno- 
ge korisne upute o zdravlju, smrtnosti, debljini, nor- 
nalnom porođaju i trudnoći, odnosu visine i težine te 
kalendar do 1980. godine! 

Uprava Radenskog ljekovitoga kupališta 
Slatina Radenci 
(kod Maribora) 


Kad ona malo dalje od kuće, a to eto ti Luli- 
ćke. Bila je neobično crvena u licu i iz usta izla- 
zili mirisi slatke rakije. 

»Aha,« pomisli gospoja kuma. »To li joj nije 
dalo prije otići iz one velike kuće. Mjesto da 
kod svoje kuće čuva kćer, obilazi po tuđima, 
da se opija likerima i finim vinima.« 

No ne rekne ništa o tim svojim mislima, nego 
na Lulićkino bučno ispričavanje zbog svoga za- 
kašnjenja i ponovnog pozivanja, da se vrati u 
kuću, uzme Lulićku tvrdim hvatom za ruku i po- 
vedavši rekne joj tiho i bez okolišanja: 

»Slušaj, Kato, pazi ti na tvoju Maricu, zato 
sam došla, da ti to kažem.« 

»A što, a što gospojo, kumo?« ponešto će za- 
pletenim jezikom Lulićka, »što je opet s Ma- 
ricom?« 

»Da, da, rekoh ti, čuvaj je! Dok se ti napiješ 
slatkim rakijama po varoši i vrzeš se oko tuđih 
svatova, dotle ostavljaš rođenu kćer samu s tu- 
đim momkom. Gdje ti je pamet tvoja? Kažem 
ti ja, varoš je opet puna Marice i novoga đuve- 
gije; pazi se, da se opet ne osramotite; a ovaj 
put mogla bi biti bruka, kakve nije bilo za sve 
četiri razvrgnute udaje tvoje kćeri. Ovaj put je 
ozbiljno, to ti ja kažem — vidjela sam na svoje 
rođene oči.« 

»Ali, ali, gospojo kumo, ta valjda nije, ta go- 
spodin je Mirko samo prijatelj našega Ive i do- 
šao je samo da izruči pozdrav i poruku. Ivo se 
ženi, treba mu krsni list i on će ga ponijeti u 
Sisak Ivi. I to je sve.« 

»Tako, to je sve! A što ovaj gospodičić iz bog 
te pita otkuda dolazi svaki čas k vama, kad treba 
i kad ne treba: i sjedi po pola dana kraj djevoj- 
ke, to nije zar ništa? Misliš, da se to ne zna i 
ne čuje?« 

»Pa to je, što se voli razgovarati s Maricom. 
Veli da je pametna djevojka, lijepo pjeva i . . .« 

»Aha, razgovarati, pjevati! ... To je ono pra- 
vo! Nego čuj me, Kato, Marica je moje kumče 
i moja je dužnost, da pripazim na nju, da ne 
pođe po kvaru. Nijesam se umiješala da sada 
u tvoje petljanje oko njenih dosadašnjih zaruka, 
jer sam držala, da su to tvoji poslovi; ali sada 
ja znam, da je ta stvar ovaj put — Maričina — 
da upravo Maričina! A ovaj vjetrogonja iz bijela 
svijeta ne će se njom oženiti, to ti ja velim.« 

»Pa ko govori o ženidbi?« ražesti se sada i 
Lulićka, sjetivši se Maričinih riječi od nedavna. 

»A šta onda traži momak u kući čestite dje- 
vojke? Uostalom ja sam svoju dužnost učinila, 
a ti radi kako znaš.« 

Nato še rastanu. U Lulićkinoj glavi počelo se 
komešati. Stajala je čas dva pred kućom i na po 
tupo gledala za »gospojom« kumom i njenom 
uzvitlanom mantiljom, koja joj je nemalo im- 
ponirala. Da imponirala baš kao i šešir — ti očiti 

znaci gospodstva, kojima Kata Lulićka i pored 
sve svoje prirođene otresitosti nije nikada odo- 
lijevala, pa ni onda, kad bi se sjetila davnih dje- 
vojačkih dana, kad su one obadvije kao one Po- 
dravke, ispirale rublje na Dravi. Jer otkako je 
Ani Glogićevoj posrećilo pa se udala za učitelja 
i zamijenila šamiju sa šeširom, podigla je ta 
okolnost u vezi sa svilenim m^ntiljama već sama 
po sebi nepremostivu socijalnu pregradu između 
obih žena, sve da izviše i nije Kata jedno vri- 
jeme bila sluškinja u gospoje učiteljke, dok se 
iz njene kuće nije udala za ribarskog majstora. 
I makar je poslije došlo i zajedničko kumstvo, 
šešir nije više nikako dao marami, da se obje 
žene izjednače. 

Lulićka je još nekoliko hipova stajala i u ve- 
likoj nedoumici gledala za mantiljom. Onda se 
gane, digne ruke i promrsivši neke baš ne oso- 
bito ljubezne riječi, razveže šamiju — bilo joj 
je vruće postalo — i krene u kuću. No dok je 
prolazila trijemom, počela ju je hvatati nekakva 
tromost i umor, što li, ko kad je već od tri sata 
jutros na poslu i čitav se dan nije skinula s no- 
gu, pa joj se u glavi već zakomešalo. Osim toga 
tu je sada još bila i ona velika stvar, koja je u 
zajednici sa slatkom rakijom Štolcerkinom po- 
jačavala to komešanje, a bilo je ništa manje ne- 
go ponovno a — svečano obećanje da će frau 
Lulićki biti povjereno na pranje i glađenje či- 
tavo zaručničino ruho — a ima ga, Bogu hvala 

— toliko, da bi bilo dosta i za pet zaručnica, sve 
na tucete i sve od najfinijeg platna iz Češke i 
Holandije ili otkud je već bilo, pa sve bogato 
vezeno i čipkama ukrašeno. Zato treba, brate 
moj, spretne ruke, a tko će to bolje da razumije 
od frau Lulićke? I bit će tu i para — sve se Lu- 
lićki rasvijetlilo pred očima, jer zaručničko se 
rublje naravno uvijek i bolje plaća nego obično. 

I zato Lulićka u ovaj čas i nema kada, da se 
mnogo zaustavi na opomenama gospoje kume. 
Ono zbog Marice upeklo ju je doduše; ali eto 
izgledi u finu zaradu nadglasali sve za jedan čas. 
Jer uostalom nije li i to sve za Maricu, da joj 
se poveća miraz i povisi cijena kod ljudi? Novci 
su sve; tko ima novaca, može sve drugo da ima 

— pa i sreću. Novci pokrivaju sve svojim blije- 
skom i sjajem. 

Zato Lulićka i ne vidi, što se Maričino lice ve- 
čeras tako neobično sja, a oči tako čudnovato i 
tajanstveno bliješte. Izgledi u sjajnu zaradu pa 
slatka rakija prevladali ženu i odvraćali od naj- 
bližega. Još je neko vrijeme šuškala po kući i 
dvoru, zijevajući u sav glas, uzmirisala preda se 
se, zapitkivala Maricu, što je gospoja kuma za- 
pravo htjela, a za gospodina Mirka, kako to, da 
je već otišao, a nije ostao na večeri, kako je 
obećao. Na pitanja nije pravo ni čekala odgo- 
vore, nego samo bez pravoga cilja obilazila ku- 
ćom govoreći, kako je umorna i pospana. Uto 
se i smrklo, tako da je Marica već nažegla lo- 
janicu, da svrši započetu rukavicu. A kad je čula, 
kako mati sve više zijeva i uzdiše od umora, 
rekne najposlije, neka mati samo legne; ona će 
već sama posvršavati kućni posao, samo dok još 
prišije puceta na rukavici. Onda je svršila svoj 


današnji rad, a nije umorna ni pospana, tako da 
će poslije uzeti preda se stare rukavice, da ih 
zakrpa. 

Lulićka pravo i ne sluša, što bi je inače obra- 
dovalo. Prihvati samo kćerinu ponudu i rekne: 

»No kad baš hoćeš, a ti svrši. Možeš sama ve- 
čerati, ja sam sita.« 

I odmah počne raspremati krevet. Kad je, sve 
glavurdajući i zijevajući svršila, iziđe još jednom 
na trijem, zaključa ulična vrata ključem i po- 
vrativši se u kuću, uđe odmah u sobu pa se uvali 
u perje i već je san htio da je oblada, ali se ipak 
još jednom othrva, prekrsti se i zapita: 

»A Marice, je P, koliko to misli gospodin Mir- 
ko da ostane u Virovitici?« 

Marica ne zna pravo. Bit će tako nekih osam 
do deset dana . . . 



POLJSKI PJESNIK JULIJE SLOWACKI 
K 90. godišnjici njegove smrti: umro kao emigrant 3. travnja 1849. u 
Parizu ne navršivši ni punih 40 godina života. On je uz Mickievvicza 
najveći poljski pjesnik i predstavnik romantike u poljskoj književno- 
sti. Istakao se i kao lirik i kao dramatik. Njegovu dramu „Lila 
Veneda" izdala je u hrvatskom prijevodu „Matica Hrvatska" još prije 
svjetskog rata. 

Marici i nije do broja. Za nju od sada nema 
ni duljine vremena, ni daljina prostora. Ona se 
osjeća lakom i sposobnom, da pobijedi i najdu- 
lja vremena i najdalje daljine. 

Još nije pravo ni otrgla konce sa gotova po- 
sla, a to kućom zaori zdravo hrkanje, koje ne 
će prestati sve do zore i ne će ga prekinuti ni- 
kakva buka ni gromovi ni topovi, dokle se god 
san ne izdovolji i sam od sebe prestane, kad 
dođe čas, da se opet ide na dnevnu rabotu. 

Kad je Marica svršila posao u kuhinji, nasloni 
se časom na dovratak k trijemu i zagleda se 
kroz otvorena vrata u svijetlu noć. Gledala, a da 
najprije nije ništa ni razaznavala od čudne pra- 
znine, koja ju je svu okupila, kao što biva če^ 
sto nakon jaka i neobična potresaja duše. I oko 
te se praznine savila njena svijest poput obru- 
ča, iza kojeg su se krili današnji doživljaji, a da 
ona nije učinila ni najmanji napor, kako bi se 
taj obruč razbio i potisnuti događaji vratili sje- 
ćanjem u njenu pamet. Šta više, ona je i najma- 
nju misao o tom na po besvijesno zadržavala 
silom iza te ograde baš kao tvrdica, kojemu se 
prvom iznenada našla velika dragocijenost, pa 
je u prvom naletu još neokušane sreće i zado- 
voljstva krije i od sebe kao i od drugih, da joj 

profanost misli i surovost riječi ne rastoči čistu 
ljepotu. 

No iako je stigla, da tako potpuno — makar 
i za ovo nešto časova — izluči iz pameti sve 
ono, što je u istinu ispunjavalo ovu prividnu 
prazninu, njena je svijest isto tako potpuno obu- 
hvatila realnost ove noći sa svim njenim čari- 
ma i napunjala je neokušanom slašću. Nikada 
još nije doživjela noć kao ovu. Je 1 se ikada još 
mjesečina tako čudno razlivala po dvoru, kao 
da je bila prostrta bijela ponjava i po njoj oštro 
usječeni crni osjenci kuće, plota i bunara? Je li 
ikada orahovo lišće i granje izvezlo i šaralo po 
ovoj blistavoj bjelini tako tajanstvene cvjetove 
i figure, a zvijezde, daleke i rijetke po svjetlu- 
cavo-modroj pučini pisale tako čudesne slike i 
prilike, kao noćas? A kumovska slama, zar je 
ikada tako raskošno razapinjala svoju koprenu 
od srebrnih čipaka i dragulja kao u ovaj čas? 
Koprenu — nevjestičku! 

Na tu posljednju predodžbu razli se po dje- 
vojci vreo val krvi i svu je umotao. I već su 
misli, u koje je zapljusnuo, stale nasrtavati; ali 
ona ne da, još im ne da blizu; neka još sve 
ostane sakriveno, pritajeno iza zavjese svijesti 
do zgodnijeg časa, svečanog i dostojnog ... I 
tako stajaše kao odvojena od sebe same, daleko 
od stvarnosti i dosadan jeg života, kao u krugu 
bez imena i bez vremena. Nije brojala časove, no 

Iz šokačke poezije 


Jeste // i/eć (/ta/l „ SRIJEMSKE ELEGIJE “? 


oni su ipak prolazili, i u tom je napokon sudje- 
lovala i navada od mnogo ljeta pa je najposlije 
opet vrati u realnost. Ali sve što je sada radila, 
činila je potpuno mehanički iako točno. Sjela 
je za malen stolić kraj vrata, popravila klije- 
štima stijenj na maloj plitkoj uljenici zemlja- 
noj kako ih prave lončari i počela šiti i krpati 
stare oficirske rukavice, koje su ležale u koša- 
rici, čisto oprane i čekale, da se ponove i obnove. 
Taj je posao Marica redovno posvršavala no- 
ću; bila joj je donekle nuzgredna zarada i raz- 
mjerno se dobro plaćala, iako je tražila dosta tru- 
da i vremena, no zato o njoj nije trebala pola- 
gati računa rukavičaru, svojemu poslodavcu. 

Kako je bila savjesna, ona je i u ovoj noći 
svu svoju pažnju priklanjala radu svojih prsta, 
kao da nije bilo doživljaja, koji je bio tako sa- 
vršeno različit od svega, što je prešlo preko nje- 
ne glave i kad su je ono četiri puta uvalili u za- 
ručničke senzacije, a da se njene duše ni dota- 
kle nijesu, pa joj svaki put čisto odlanulo, kad 
su se zaruke opet i razvrgle, možda žaleći je- 
dino za tim, što se vjenčana haljina morala ne- 
nošena opet vratiti u nevjestički sanduk, da ta- 
mo pričeka do nove prilike . . . 

(Nastavit će se.) 


Isus goni trgovce iz f>rama 


I puče bič . . . 

Ko bijesna munja što u bljesku šiknu 
i teškom snagom smrvi tvrdi kam, 
ko pravde mač i vječnog Boga štit, 
u licu blijed, nad ruljom 
stoji sam! 

A pod njim, dolje, kao bučan val 
diže se žamor i dukata zvek 
iz mnogog oka mami 
gramziv plam. 

I gleda: 

kako ugojena lica u jadan trg 
već pretvoriše drsko 
njegova oca 
posvećeni hram! 

I puče bič, 

i sveti probi gnjev, ko čiste luči 
uzdrhtali plamen, na mutne oči 
tražeć pravde spas, 
i kao grom, što oblak slomi tamni, 
uzdrma ziđe 
božanski mu glas: 

»O, jadni puče! Nevjerni i prosti, 
zar smradom stoke 
hram se sveti gosti 
i u njeg korist blatnog novca svali, 
tu, gdje se vječnog svijetla iskra diže 


Spjevao Ante Jakšić 

i tvorcu svega 
časna žrtva pali! 

Zar svi ste samo blud i bludnje kamen, 
trgovci čašću, hulitelji tajne, 
grobari vjere, što pobožna lica 
prevrću oči, ko da štite vjerno 
najdublju miso vasione sjajne! 

Zar tu, gdje Gospod u tišini slazi, 
da snagu dade vjernima, da bude 
ranjenom melem, ubogome plata, 
zar tu, gdje pada tamna mrena s duše, 
zar tu da kumir dižete od zlata!«^ 

I puče bič, 
i tresak nasta, trka 
pomamne rulje, vrtlog, 
stiska, pad, 

i bježe svi u strahu, ko da bije 
spoznaje gorke vlastiti ih jad. 

A On, nad njima, plamnim okom sijeva 
i drhće blijed ko lice da mu upi 
tog tvrdog zida 
nemilosni kam, 

i puca bič ko svete pravde gnjev, 
da kroz mrak novih pokoljenja štiti 
od podle maske trgovaca gojnih 
svog oca tajnom 
posvećeni hram! 

- ba "“’‘ cl “ po '’"* Osunčana mladost Spjevao Aleksandar Kokić 


Nakićen šešir mi se maknuo na zatiljak, 

Ispod širokog uznojenog čela pogled je 

bezbrižan. 

Uskom koracam stazom, da vlatu, grani u cvatu, 
nebu i pticama ispričam, 
kako sam radostan. 

Danas mi duša kao mirna morska pučina . . . 
Htio bih k sebi privući mrava i hrast nepokretan, 
Htio bih razigranim dječacima u polju 
i svima . . . svima glasno viknuti, 
koliko sam sretan . . . 


O, danas su mi oči sjajne od velike Dobrote, 

Da bi mi ptice na ruke stale bez straha. 

Od mojega se susreta sada ne bi plašio leptir, 
zečići brzi kraj šume, 
ni košuta plaha. 

Danas svoju čistu radost osjećam u šumu trave, 
u osmijehu sunca, cvrkutanju ptica; 
osjećam je u sebi, u riječima svojim. 

Jutros sam u jednoj mračnoj sobi 
obrisao suze s bolesničkog lica . . . 


I 




Bunjevacko-šokačka matineja u Zagrebu 


Kad se godine 1918. radilo o oslobođenju bu- 
njevačko-šokačkih Hrvata ispod madžarske vla- 
sti, došao je njihov vođa Blaško Rajić u Zagreb 
te je svoju oslobodilačku akciju povezao s cije- 
lim tadanjim hrvatskim oslobodilačkim pokre- 
tom. 

Ako ikad, a ono je danas potrebno, da se ma- 
nifestira nerazdruživost bačkih Hrvata s cijelim 
hrvatskim narodom i s hrvatskom metropolom. 
Opet dolazi u Zagreb vođa bačkih Hrvata Bla- 
ško Rajić, da se stavi na čelo te manifestacije, 
koja će biti u obliku jedne kulturne priredbe, 
matineje, u nedjelju 23. travnja prije podne u 
dvorani Hrvatskoga Glazbenog Zavoda. Tu ma- 


tineju priređuje zagrebački Pododbor subotičke 
Hrvatske Kulturne- Zajednice, kojoj je Blaško 
Rajić predsjednik, a na čelu zagrebačkog Pod- 
odbora je naš glavni urednik dr Josip Andrić. 

Matineja počinje u 10 i po sati prije podne. 
Na programu su joj govori Blaška Rajića i Ive 
Prčića iz Subotice, pjevanje bunjevačko-šoka- 
čkih narodnih popjevaka i nekih umjetničkih 
skladbi na riječi bunjevačko-šokačkih pjesnika, 
deklamiran je pjesama od Kokića i Jakšića te svi- 
ranje bunjevačko-šokačkih tamburaških skladbi. 

Zagreb će tom matinejom pokazati svoju ve- 
liku ljubav prema bačkoj grani hrvatskog na- 
roda. 


ZEML JOVID 
BAČKE HRVATSKE 

Hrvatsku čine svi oni krajevi, u 
kojima živu Hrvati u kompaktnom 
mnoštvu. Takav je kraj i zapadna 
Bačka s Baranjom, jer tu živi bačka 
grana hrvatskog naroda nadovezu- 
jući se na slavonsku i srijemsku Hr- 
vatsku. Kako ovaj zemljovid, na ko- 
jem su označena sva mjesta s hrvat- 
skim žiteljstvom, pokazuje, pruža se 
jedan kompaktan hrvatski trokut od 
Drave i Dunava prema sjeveroistoku 
završujući sa Suboticom, tim najve- 
ćim gradom hrvatskim iza Zagreba. 
Subotica je ponos hrvatskog naroda, 
a onaj dio Bačke, koji se okupio oko 
nje i protegao prema hrvatskom ju- 
gozapadu, sastavni je dio životnog 
prostora hrvatskog naroda. 

Mjerilo 1 : 375.000 

Ka toličk e ra dio- emisije 


Hrvatski Metropolita govori na radiju 


Hrvatski metropolita đr 
Alojzije Stepinac govori 
sad nekoliko nedjelja o 
podne na radiju. Prvi je 
govor održao na uskrsni 
ponedjeljak, pa dio tog 
govora evo donosimo. 
Pitali su jednom nekoga dje- 
čaka, što misli, kojemu od tri 
carstva u prirodi pripada čovjek, 
da li rudnom carstvu ili biljnom 
carstvu ili životinjskom carstvu. 
Dječak je odgovorio pametno: 
»Čovjek pripada nebeskom 
carstvu!« Na taj vaš životni 
cilj žele da svrate vaše misli ova 



PREUZV. O. DR ALOJZI |E STEPINAC 

naša blagdanska duhovna raz- 
matranja, i da vaš duh dignu iz- 
nad ovoga materijalnog svijeta 
onamo, gdje je prava domovina 
čovjekova i trajni mir i sreća 
njegova, da, njegov vječni život. 
Bog je po svjedočanstvu sve- 
toga pisma učinio čovjeka »ma- 
lo manjim od anđela, slavom ga 
i čašću okrunio i postavio nad 
djela ruku svojih. Sve mu je 
metnuo pod noge njegove, ovce 
i volove sve: kao i divlje zvijeri, 
ptice nebeske i ribe morske, ko- 
je idu putovima morskim!« (Ps. 
8, 6.). A čovjek umjesto da bude 
kraljem svega, što mu je Bog 
dao i nad čim ga je postavio, 
on kao da hoće da se snizi na 
nivo životinje, koja ne misli na 
drugo, nego na osjetni užitak. 
Zar je onda čudo, da je zapao 
u bijedu, kojoj nema primjera 


u povijesti, i u kaos, iz kojeg mu 
nema izlaza bez Boga? Kad se 
iščaši noga ili ruka, dogod se do- 
tični ud ne postavi na svoje mje- 
sto, čovjek pati i trpi velike bo- 
li. A ni današnja patnja čovje- 
čanstva ne će prestati prije, ne- 
go se stvari postave na pravo 
mjesto i čovjek vrati onamo, ka- 
mo ga je Bog postavio, to jest 
u pravi odnos prema Bogu, da 
poštuje Njegov sveti zakon, koji 
mu je dao kao normu života. 

Izakako smo danas u Evan- 
đelju čuli, kako se Isus iza uskr- 
snuća ukazao dvojici učenika na . 
putu u Emaus, treba da se svaki 
pojedinac, svaka naša obitelj, 
sva narodna naša zajednica, či- 
tava Evropa malo zamisli u svo- 
ju prošlost i upita s učenicima 
iz Emausa: Nije li gorjelo srce 
naše u nama, dok je bio s nama 
Isus Krist? Nije li bilo više sreće 
i zadovoljstva u obiteljima, dok 
je Isus Krist i sveti zakon Nje- 
gov vladao u obiteljima našim? 
Nije li bilo više blagostanja, mi- 
ra, zadovoljstva i procvata kul- 
ture u narodu našem, dok je živo 
gorjela u njem luč svete vjere 
katoličke. A Evropa? Kakva li je 
veličajna djela stvorila, dok je 
Isus Krist, Bog, bio središte sve- 
ga njezina života i djelovanja, 
dok je vatra svete vjere žarila 
srca njezinih sinova, dok su pred 
Kristom i zakonom Njegovim sa- 
gibale glavu vlasti i poglavar- 
stva! Evo najdubljeg razloga 
krize naše evropske kulture. 
Evo najdubljeg razloga, zašto se 
danas sila poistovjetuje s pra- 
vom, zašto je nestalo pravnog 
poretka u svijetu, tako da nitko 
više danas ne zna, što će biti su- 
tra. Krista nema više u blizini 
modernog čovjeka, pa je nužno 
i duhovna kultura morala da 
ustupi mjesto posvemašnjoj ma- 
teri jalno-tehničkoj kulturi, kul- 
turi tijela, koja bez duše »ne ko- 
risti ništa«. (Iv. 6, 63.). Dana je 
prednost stroju pred ličnošću 
čovjeka čak i u onim zemljama 
i kod onih naroda, koji nepre- 
stano naglašuju, da se bore za 
spas evropske kulture, makar bi 
morali već jednom uvidjeti svi, 
da nam nisu potrebni bolji stro- 
jevi nego bolji ljudi. 

Kad Krist bude opet središte 
evropskog života, gorjet će 
Evropa opet svetim plamenom, 
koji se rađa iz kontakta s Bo- 
gom. Ali onda će se automatski 
vatra, koja bukti u nutrini duše, 
prenijeti i na vanjske okolnosti 
i bit će uspostavljen red u me- 
đunarodnom, narodnom, gospo- 
darskom i socijalnom životu, 
oko čega se već decenija uzalud 
trude svi državnici i stručnjaci u 
tim pitanjima. 

A taj povratak mora biti brz, 
jer i mi možemo reći mirne du- 
še s učenicima iz Emausa: »jer 
je blizu večer i dan je već na iz- 
maku« i za Evropu. Ako su se 
pred decenijima smijali onima, 
koji su nabacili misao, da se 
Evropa nalazi pred propašću, da- 
nas i najveći optimisti moraju 
da kažu, da su imali pravo ti zlo- 
guki proroci, ako Evropa nasta- 
vi kao dosada. 

Što dakle činiti? Obzirom na 
Isusa Krista nema pogibelji, da 
bi On prvi ostavio čovjeka na 
cjedilu i prepustio svijet njego- 
voj sudbini. Ta zar ne govori za 
Njega sv. Pismo: »Naslada je 
moja biti sa sinovima ljudskim.« 
(Prov. 8, 31.). Ali nažalost pogi- 
belj je uvijek sa strane čovje- 
kove, jer se ljudi današnji po- 
našaju kao oni ludi Gerasenci, 
kad je Isus Krist došao u njihovu 
okolinu: umjesto da mu iz dna 
srca zahvale, što ih je riješio te- 
škog zla, oni ga po svjedočan- 
stvu sv. Luke zamoliše, »da oti- 
đe od njih«. (Luka 8, 37.). Više 
su žalili materijalni gubitak, ne- 
go li su cijenili beskrajno do- 
bročinstvo prisutnosti Kristove, 
bez kojeg nema života ni poje- 
dincima ni narodima ni država- 
ma. Tako i naš moderni svijet, 
više cijeni materijalne probitke 
i sjetilne užitke, koji prolaze kao 
sjena, nego li duhovna dobra, 
koja mu donosi Krist. 

Uskrsnuli Isus Krist, Bog naš 
i Spasitelj naš, ima vruću želju, 
da bude najuže sjedinjen sa sva- 
kim od nas. Nemojmo dakle biti 
ludi kao Gerasenci i moliti Ga, 
da ode od nas, nego molimo 
vruće kao učenici iz Emausa: 

»Ostani s nama, Gospode!« 


Albanija od Jurja Skenderbega do kralja Zogua 

ha pisao Antun Š im čik 


Arbanija je planinska zemlja 
na Jadranskom i Jonskom mo- 
ru, smještena između Jugosla- 
vije i Grčke. Obuhvaća 27.538 
km 2 i jedan milijun stanovnika, 
gotovo samih Arbanasa. Arba- 
nasi su potomci starih Ilira i po- 
nose se s pravom, da su najsta- 
riji stanovnici Balkanskog po- 
luotoka. Ovaj pastirski i ratar- 
ski narod osnovao je u 3. stolje- 
ću prije Isusa svoje kraljevstvo, 
koje je imalo središte u Skadru 
na Bojani i u Risnu u Kotor- 
skom zaljevu. Godine 168. pora- 
ziše Rimljani kralja Gentija u 
današnjoj Arbaniji, no u dana- 
šnjoj Dalmaciji i Bosni nastavili 
su Iliri junački svoju borbu za 
slobodu sve do cara Augusta. 
Otada su sve ilirske zemlje do- 
šle u rimsku vlast, koja je od 
tih zemalja stvorila pokrajinu 
Dalmaciju od Istre do Lješa, u 
kojemu je kasnije bio ukopan 
junački kralj Arbanije Skender- 
beg. Nakon seobe naroda vladali 
su Arbanijom izmjenice Grci i 
Bugari, Srbiji i Mlečani, od ko- 
jih su se odrvala neka gospoda 
i stvorila svoje male države 
(Balšići, Dukadini, Kastrioti, Mu- 
sakije, Arjaniti u Elbasanu, od 
kojih su možda naši Aranicki). 

Sve ove zemlje redom poko- 
rili su Murat II. i njegov sin 
Mehmed II. Fatih (Osvajač) Naj- 
dulje se branio Juraj Kastriota, 
koji se kao poturčenjak zvao 
Skenderbeg, ali je uskočio na- 
kon poraza turskog u Bugar- 
skoj g. 1443. i osvojio svoju 
očevinu, koju je s uspjehom i 
teškim žrtvama branio do svoje 
smrti g. 1468. Imao je znatnu 
pomoć i Svete Stolice, koja mu 
je podijelila naslov kralja iste 
godine, kad ga je izgubio bosan- 
ski kralj Štefan Tomašević (g. 
1463.). Deset godina kasnije 
obranili su Arbanasi i Mlečani 
Skadar od silne vojske Mehmeda 
II., ali su mu ga predali kod 
sklapanja mira. Tada su se ise- 
lile velike mase Arbanasa u Na- 
puljsku kraljevinu i na Siciliju, 
gdje i sad žive njihove kolonije. 

U osvojenoj zemlji poturčio 
se dobar dio puka i plemstva, 
koje nije otišlo dobrovoljno u 
emigraciju. Kršćanska vjera odr- 
žala se više na pograničnim kra- 


jevima arbanaškim: na jugu pra- 
voslavni, na sjeveru uz granice 
Crne Gore i Stare Srbije katoli- 
ci. Plemenima, koja žive u pla- 
ninskim predjelima, ostavili su 
Turci punu samoupravu. Od kra- 
ja 16. stoljeća učestvovali su 
Arbanasi u nizu velikih pokreta 
balkanskih kršćana za oslobođe- 
nje od turske sile. Kad su se Srbi 
iselili g. 1690. i 1740. iz Stare 
Srbije, naselili su se na njihova 
mjesta Arbanasi u tolikom mno- 
štvu, da su dopirali čak do Mo- 



BIVŠI ALBANSKI KRALJ ZOGU I. 


rave u Srbiji. Bježeći od tur- 
skih nasilja nakon neuspjelih 
ustanaka naseljavali su se i u 
Dalmaciji (Arbanasi kod Zadra) 
i Srijemu (Hrtkovci i Nikinci). 

Od godine 1788. do 1822. 
osnovao je samostalnu državu 
arbansku Alipaša Tepelenlija, no 
bio je svladan od sultana Mah- 
muda IV. Nakon Alipaše slijedio 
je niz ustanaka, koje su vodili 
muslimani, i koji su često bili 
krvavo ugušeni. Tako je g. 1830., 
kad je sličan pokret vodio u Bo- 
sni Husein-kapetan Gradaščević, 
veliki vezir Rešid strijeljao u 
masi 400 begova arbanaških, ko- 
je je bio pozvao na gozbu. 

Borba protiv Turaka završila 
se u balkanskom ratu, kad je ze- 
mlja bila proglašena kneževi- 

nom i za kneza postavljen Vi- 
lim, princ od Wieda (1913.-14.). 
Nakon svjetskog rata vladao je 
od g. 1922. Ahmed-beg Zogu, ko- 
ji se g. 1928. proglasio kraljem. 
Arbanija je bila pod jakim utje- 
cajem talijanskim i gotovo sva 
trgovina bila je u talijanskim 
rukama. Osobito su se jako na- 
selili Talijani u primorju. Na- 
rodna banka arbanska bila je 
pod talijanskim nadzorom, a 
vojsku arbansku obučavali su 
Talijani. 

Arbanasi su primitivan narod, 
najgostoljubiviji na Balkanu i 
vrlo darovit. Nije bilo valjda ni- 
jednoga turskoga cara, koji nije 
imao po kojega velikog vezira 
Arbanasa. Njihova književnost 
još je vrlo siromašna i počela se 
buditi zaslugom rimske Kongre- 
gacije za propagandu vjere, ko- 
ja je počela izdavati knjige na 
arbanaškom jeziku. Glasovit je 
pjesnik Naim-beg Frašeri, autor 
romantičnog epa o Skenderbe- 
gu. Duhovni vođe sjevernih ka- 
toličkih Arbanasa su franjevci. 

Kralj Zogu I. se pred godinu 
dana oženio madžarskom grofi- 
com Geraldinom Apponyi, a 
vjenčani mu je kum bio grof Ci- 
ano, talijanski ministar vanjskih 
posala. Dne 5. travnja mu se 
rodio sin, a već 8. travnja morala 
je kraljica Geraldina s djetetom 
bježati u Grčku. Ondje se sklo- 
nio i kralj Zogu sa svojom obi- 
telji. Dotle je Arbanija u 3 dana 
okupirana od talijanskih četa, te 
je udružena s Italijom u perso- 
nalnu uniju. 

CRNI DVORAC 


FRANCUSKI NAPISALA M. D 

Uza sve, što je bio konac studenoga, zrak je 
bio blag, skoro mlak. Činilo se, kao da sunce 
želi prosuti na zemlju zadnju životnu snagu, 
prije ulaska u zimsko razdoblje. Mirijade sun- 
čevih zraka dodirivale su nedavno obrađenu ze- 
mlju, prodirale kroz golo granje i zlatom oba- 
sjavale kule dvorca Saillesa, koji se ponosno 
dizao na klisurastom podnožju. 

Stanislav, a da se toga nije ni sjetio, uspori 
brzinu automobila, a njegove se oči zaustaviše 
na tom feudalnom obitavalištu. 

»Čudnovato!« promrsi odjednom. 

»Šta?« upita Mauricije. 

»Ovaj dvorac u meni budi neobične uspomene. 
Promislite! . . . Netom sam ga opazio, rekao sam 
u sebi: Ja poznam ovu zgradu! — I doista baš 
je ovakova slika postojala već od mnogo godina 
u mojoj svijesti. To je uistinu neobično, jer ja 
nikada nisam bio u ovome kraju.« 

»Možda ste taj dvorac vidjeli kao dječak.« 

»Ne, jer sam uvijek živio u Americi, Ovaj dvo- 
rac pripada barunici Van Hottem, zar ne?« 

»Ili još tačnije: njezinom sinu. Jer iza tajan- 
stvenog iščeznuća Gislana Vaulan, koji je bio 
zadnji ogranak porodice .Saillesa, vojvoda je 
imenovao kao svoga nasljednika — sina spome- 
nute gospođe Van Hottem.« 

»Da, sad se sjećam. Doista sam čuo govoriti 
o toj tužnoj pripovijesti. Dakle gospođa Van 
Hottem nije bila rođakinja vojvode od Sa- 
illesa?« 

»Ne. Ona je bila kćerka njegove druge žene. 
Ona vam je vrlo razborita žena, ali po mome mi- 
šljenju vrlo malo simpatična. Uostalom u našoj 
je kući dočekaju s udivljenjem. Moja sestra lu- 
duje za njom . . . Jeste li upoznali baruna Van 
Hottem?« 

»Nemam tu čast.« 

»Šteta!« reče Mauricije sa smiješkom. »Pred- 
stavit ću vam ga, netom se za to pruži prilika. 
Tako ćete imati sreću da upoznate jednog čisto- 
krvnog idiota, koji sebe smatra nadčovjekom.« 

»Gospodine Aubars, vi doista lijepo opisujete 
svoga susjeda!« 

»Uvjerit ćete se, da ne pretjerujem. Ah, vi- 
dim, da se približuje naša kočija, koja je oti- 
šla po učiteljicu.« 

Stanislav osjeti, kako mu srce živo udara. Nje- 
gove oči, koje su bile bolje od Mauricijevih, već 
su prepoznale elegantni ženski lik, koji je 1 je- 
dio na jastucima u kočiji dvorca »Crvena Pe- 
ćina«. 

Natalija je također njega prepoznala. Pla- 
tneni žar oblije joj lice, a njezine oči, koje su 
u tim zadnjim mjesecima prolile toliko gorkih 
suza, zasjale su radosno, dok je odgovarala na 
duboki pozdrav Stanislava, koji je bio usporio 
brzinu kod križanja s kočijom. 


LLY - PREVODI ZLATA L. P. 

(Nastavak) 

»Vrlo je dražesna!« reče Mauricije inžinjeru. 
»Mislim, da se Marcela ne će moći tužiti . . ., a 
Šarlota bi joj mogla biti zavidna!« prošapće 
kroza zube. 

IV. STANISLAVOVE ŽELJE 

Stanislav Dugand lutao je zamišljen po polji- 
ma. O ramenu mu je visjela puška . . . Nebo se 
sve to jače oblačilo, ali mladić nije za to ma- 
rio, kao što nije mario ni za nemirno lajanje 
psa, koji je njuškao zrak i predosjećao ne- 
vrijeme. 

Mladić je u tom času razmišljao o neobičnoj 
šutnji svoga strica. Pred mjesec dana starac mu 
je pisao, da mora otputovati zbog nekih poslova, 
ali mu nije javio ni koliko će biti odsutan ni 
kamo ide . . . Od toga vremena mladi inžinjer 
nije imao nikakvih vijesti o svom stricu. Više 
je puta pisao u Pau-u, ali nije primio nikakva 
odgovora . . . Natalija mu je kazala, da je sta- 
rac još uvijek odsutan, ali ni ona ni njezina 
majka nisu znale za uzrok i cilj njegova puto- 
vanja. Zato je inženjer bio vrlo zabrinut zbog 
te duge stričeve odsutnosti i zbog te neshvatlji- 
ve šutnje. 

On je imao i poseban razlog da želi što sko- 
riji povratak staroga gospodina Duganda: htio 
je naime tomu svom jedinom rođaku povjeriti 
svoju želju, da isprosi Natalijinu ruku. Ta se že- 
lja uvelike povećala iza dolaska mlade djevojke 
u Crveni Dvorac, jer je opazio, da to milo stvo- 
renje, koje on duboko ljubi, potajno trpi. On je 
pogađao, da u svom novom poslu Natalija na- 
ilazi na vrlo trnovit put i da ima vrlo mnogo bri- 
ga zbog svojih, koji su ostali u Pau-u — zbog 
svoje majke, koja neprestano pobolijeva, i zbog 
Vitaline, koja svakoga dana sve to više upada 
u slabokrvnost. 

Stanislav je mislio na sve te stvari, dok je 
slijedio svoga psa, koji je njuškao tragove po 
zemlji i vrludao livadama. No uto mu jedna ka- 
plja kiše padne na lice i on se okrene okolo sebe 
te opazi, kako se približava nevrijeme . . . Pobrza 
prijekim putem, da se što prije domogne kakva 
skloništa. 

Kroz grmlje odjednom opazi veselo lice male 
Marcele Ravines i lijepu pojavu Natalije. 

»Ah, gospodin Dugand!« poviče djevojčica. 
A kad im se približio, nastavi: »Pokisnut ćemo 
kao kokoši!« 

»Ima li, gospodine, kakav zgodan zaklon ovdje 
u blizini?« upita Natalija odgovarajući na in- 
ženjerov pozdrav. 

»Ima, gospođice . . . zaklonit ćemo se u jed- 
noj kolibici . . . Ako dozvolite, vrlo ću vas rado 
povesti do nje.« 

Odgojiteljica i njezina učenica krenuše putelj- 
kom za njim. Kiša je već započela padati u na- 

glim i velikim kapljama, no uto se pred njima 
pojavi kolibica, zatvorena s tri strane. 

»Vrlo je udobna!« reče Marcela, kad su stigli, 
i sjedne na hrpu suhoga granja. 

Čas zatim nasta pravi potop. Kiša je lijevala 
naglo i obilno . . . Odjednom začuju snažno uda- 
ranje konjskih kopita, a malo zatim stigne pred 
kolibu neki mladić, skoči na zemlju i uđe unu- 
tra skupa sa svojim konjem. 

»Ah! To je ludi barun Van Hottem!« šapne 
Marcela na uho svoje odgojiteljice. 

»Marcela!« reče djevojka pogledavši je strogo. 

Došljak je bio niski i mršavi mladić blijeda 
lica. Bio je obučen po zadnoj modi, a pokazivao 
je svoju oholost i dostojanstvo. 

»Oh, gospođice Ravines,« reče pozdravljajući 
Marcelu, »ovo je baš neočekivan susret! Vo- 
lim, da se nalazite u istim prilikama kao i ja.« 

»Samo što ste vi mnogo jače prokisli! ... No 
počekajte: moram vas upoznati . . .« Zatim oz- 
biljno reče: »Ovo je barun Van Hottem . . . ovo 
je gospođica Landies, koja ima dobrotu te se 
brine za moju izobrazbu . . . ovo je gospodin 
Dugand, inženjer u tvornici u Eyransu.« 

Barun pozdravi predstavljene lakim naklonom 
glave, kao čovjek, koji čini najveću čast nižim 
osobama. 

»Vi ste savršena dama visokog stupnja, go- 
spođice Marcelo,« reče barun uz smiješak, koji 
je povećao glupavi izraz njegova lica. »Danas 
vam gospođica Šarlota ne bi doista mogla pred- 
bacivati, što inače često radi . . .« 

»Šarlota je puna afektacije!« poviče djevoj- 
čica. 

»Marcelo!« reče odgojiteljica s prijekornim 
naglaskom. 

»Vi ste uvijek ista, gospođice Marcelo! Sreća 
za vas, što ovaj vaš komplimenat ne ću kazati 
gospođici Šarloti!« 

»Slobodno joj ga kažite! Ja sam joj ga već 
toliko puta rekla, pa ga valjda znade i napa- 
met!« 

»Marcelo, prestanite! Pazite, kako govorite!« 
reče strogo Natalija. 

»Bit ćete, gospođice, vrlo zaslužni, ako us- 
pijete ukrotiti ovog đavolčića,« reče barun. »Dru- 
ge, koje su bile prije vas, morale su napustiti 
svoje mjesto.« 

»To se ne mora dogoditi i gospođici Landies!« 
upadne Marcela. »I nadam se, da ne će u meni 
otkriti nikakvog đavolčića, kao što ste vi vrlo 
ljubazno izjavili!« 

»Jeste li se uvrijedili, gospođice Marcelo? Haj- 
de, ne mrštite čelo! Sklopimo mir! ... Da li sve- 
čanost, koju daju vaši roditelji na rođendan go- 
spođice Šarlote, ostaje u subotu?« 

»Da . . . Hoćete li doći, gospodine?« 

Ovaj je poziv bio upravljen na Stanislava, koji 
je rastreseno slušao sav dosadašnji razgovor. 

»Ako mi poslovi dopuste, doći ću, gospođice.« 

»Kako je smiješna misao došla u glavu gospo- 
dinu Holkenu te se bacio na tvornicu automo- 





bila!« reče barun Van Hottem. »Pravi gospodin 
ne smije tražiti svoje vrijeme i svoj novac u in- 
dustriji!« 

»Po mome mišljenju, misao je bila vrlo lijepa,« 
reče mirno Stanislav. »S tom tvornicom gospo- 
din Holken ulaže svoj kapital na korist svoju i 
svoga kraja.« 

Barun stisne usne i s visoka baci pogled na 
nerazboritog mladića, koji si dozvoljava imati 
mišljenje protivno od njegova. 

»To je bila smiješna i glupa misao!« odvrati 
barun. »A još je gore, što je povukao sa sobom 
i gospodina Ravines, koji luduje za svim, što se 
tiče automobilizma.« 

Zatim stane pričati o drugim stvarima. Marcela 
se jedva susprezala, da mu ne odgovori kojom 
zajedljivom rečenicom. Odgojiteljica ju je mo- 
rala strogim pogledom neprestano opominjati. 

Stanislav je šutke slušao barunovo naklapanje, 
ali mu je na usnama titrao ironički posmijeh. 

Doskora se nebo smirilo. Barun skoči na ko- 
nja, pozdravi kratko Nataliju i inženjera — te 
se udalji u galopu. 

»Loše jaši! Oh, kako 
loše jaši!« mrmošila je 

Marcela prigušujpći na f & ^BO 

silu glasan smijeh. »Ne- .«• \J ^ izlili 

shvatljiva je tolika oho- 

lost stako jadnim izgle- T ^ I 

oni bilokakvoj kategori- 

vrlo malo naklona pre- Sit 

ma vašem susjedu . . .« ^ 

»Recite mi po istini: 

je li simpatičan? Jedino f 

Šarlota može biti tako 
bedasta te ga proglasiti 

možda zato, jer - ka- /fr MIL ttCCC SC mOCOMU 

ko veli Mauricije — želi / 

Zato treba odmah prigodom kupnje 
Aspirin tableta paziti na »Bayer«-ov 
križ, jer bez toga znaka nema 

postati barunica Van Hottem. Oh, ja se 
nikada ne ću moći pomiriti s mišlju, da 
imam takvog čovjeka u rodu!« 

»Zar, Marcelo, imate tako lošu narav?« 
upita Natalija pola u šali pola u zbilji. 

Djevojčica se prigne i nasloni svoje lice 
na odgoj iteljičinu ruku. 

»Ne s onima, koji su dobri i dražesni, 
ne s onima, koje volim, gospođice . . . No 
svi su mi iz kuće Van Hottem mrski! A 
napose on, koji je toliko umišljen u svoju 
osobu i ohol zbog svoga bogatstva . . . O 
njegovoj osobi možete i sami prosuditi! A 
bogatstvo je dobio pitkim slučajem! Da 
je živ Gislano Vaulan, Petar Van Hottem 
bio bi siromah! . . . Kako se čini, vojvoda 
od Saillesa nije ga volio, a proglasio ga je 
svojiim baštinikom jedino zbog njegove 
majke, koja ga je obasula svim mogućim 
uslugama . . . Međutim je prava šteta, što 
je nestao sin gospođe Vaulan! Sigurno bi 
bio mnogo dražesni j i od ovoga! Moja maj- 
ka je poznavala jadnu gospođu Vaulan, a 
Mauricije se vrlo dobro sjeća, kako se če- 
sto igrao s malim Gislanom, kojega je vrlo 
volio . . .! 

»I moja je majka bila prijateljica gospo- 
đe Vaulan,« reče Natalija. »A što baš ništa 
nije bilo moguće saznati o nestanku dje- 
čaka?« 

Marcela zaniječe kretom glave: 

»Nikada, gospođice. A i vojvoda od Sail- 
lesa i gospođa Van Hottem sve su učinili, 
da uđu u trag ma i najmanjoj vijesti o dje- 
čaku. Stari je vojvoda umro dvije godine 
iza tog događaja — više od boli nego od 
drugoga, jer je vrlo volio toga zadnjeg po- 
tomka svoga roda . . . Kako se čini, Gislano 
je bio vrlo lijep i simpatičan.« 

»Čudnovato, da me uvijek dirne to ime!« 
prošapće Stanislav. 

(Nastavit će se.) 


ANKETA „ OBITEL J !“ 

JA SAM TRGOVKINJA 
Br. 13. 

Udala sam se za trgovca. U radu bila mi je 
jedina želja, da mužu što više olakšam posao u 
trgovini , te sam često radila i po noći. Uza sav 
napredak u poslu i uza moju marljivost nije moj 
muž bio zadovoljan, jer je bio živčano rastresen. 
Miru za volju sve sam to podnosila. Uz te teško- 
će odgojila sam brojnu djecu. Moje su kćeri 
istom spremom i razumijevanjem tih dužnosti 
stupile u zvanje žene. 

Iako su dobile bogatu otpremu, marljivo ra- 
de, skromno se odijevaju i blagošću, susreti ji- 
vošću služe na uzor mnogim ženama. Iz vlasti- 
tog iskustva zaključujem, da je zvanje žene naj- 
korisnije za cijeli svijet, ako se u njem lijepo 
odgaja podmladak. — Za ljude je žena, koja 
nema razumijevanja za njihove teškoće ili siro- 
maštvo, pravi križ. Trgovkinja. 


ŽELIM SE SRETNO UDATI 
Br. 14. 

Imam 21 godinu. Svršivši nižu srednju školu 
vruće sam željela stupiti u preparandiju i po- 
stati učiteljica. To zvanje me je najviše privla- 
čilo, jer jako volim djecu i jer mi se čini, da bi 
mogla najviše raditi za Boga i narod. 

Vrlo sam žalila što mi je to bilo nemoguće. 
No s godinama nova čežnja, novi ideal pojavio 
se u mom srcu, a to je — dobra udaja. 

Želim naći idealnog zaručnika, kojem ću moći 
pokloniti sve svoje srce. No budući iz iskustva 
znadem, da je svaka ljubav , koja se ne temelji 
na Bogu, isprazna i prolazna, želim prije svega 
da mi . muž bude kršćanin. Istom tako sam si- 
gurna, da ću postići sreću, koju tražim. 

Ukratko da kažem: muž kršćanin, kršćanska 
obitelj i kršćanski brak u punom smislu riječi 
— to je mo j ideal. I n e s. 



Ručni rad 


Pletena fjaljina za djevojčicu 



Nosi je djevojčica od 18 mje- 
seci. Potrebno nam je 50 grama 
ružičaste vune i 10 grama bijele 
angora vune i 2 igle od 2,5 mm. 

NAČIN PLETENJA. I. Sve pra- 
vo. II. 4 očice krivo, 1 očica pra- 
vo. III. 2 reda jersey, u trećem 
redu 2 očice pravo, * 1 očicu 
premetnemo, 1 očica pravo, pre- 
metnutu očicu prebacimo pre- 
ko zadnje pravo pletene i plete- 
no je — 7 očica pravo, pa opet 
ponoviti ono od zvjezdice do cr- 
tice. U 4. redu pletemo sve oči- 
ce krivo, onda još dva reda jer- 
sey i u trećem redu opet pono- 
vimo onaj uzorak s prebaciva- 
njem očice onako, kako to po- 
kazuje slika. 

PREDNJI DIO. Napravimo 144 
očice. Radimo zatim ovako: 21 
očicu pravo, 24 očice kao br. II., 
15 očica pravo, 24 očice kao br. 
II., 15 očica pravo, 24 očice kao 
br. II., 21 očicu pravo. Tako radi- 
mo 4 reda. U 5. redu započnemo 
raditi uzorak, kako je opisan 
pod br. HI. Tako radimo 1 1 cm. 
Onda počinjemo suzivanje među 
prugama tako, da radimo jedna- 
ko dalje, samo u uzorku br. II. 
radimo ovako: 3 očice krivo, 1 
pravo, 3 krivo, 1 pravo i t. d. 
Tako radimo 7,5 cm. Onda još 
suzimo tako, da pletemo 2 kri- 
vo, 1 pravo, 2 krivo i t .d. Tako 
pletemo još 7,5 cm. Onda opet 
suzivamo tako, da imamo 1 pra- 
vo, 1 krivo, 1 pravo i t. d. Ra- 
dimo 4 reda. U 5. redu opet su- 
zivamo iznad uzorka br. II. Pre- 
ostale očice pletu se pravo. Sa 
svake strane oduzmemo za izrez 
rukava najprije 3 očice, onda 2 
puta po 2 očice i 3 puta po 1 oči- 
cu. U 4. redu oduzimanja za iz- 
rez rukava započinjemo doda- 
vati postepeno one očice, koje 
smo radi suzivanja oduzeli, pa 
pletemo najprije 1 krivo, 1 pra- 
vo, 1 krivo i t. d. Krivo pletemo 
očice, koje namećemo između 
pravih. Iza 2 reda opet dodaje- 
mo još po 1 krivu očicu tako, 
da imamo 2 krive, 1 prava, 2 
krive, 1 prava i t .d. Opet iza 2 
reda dodajemo po 1 očicu kri- 
vu, i još jedamput dodajemo, 


dok ne dođemo do 4 krive oči- 
ce između svake prave. Dalje 
pletemo ravno, dok nemamo 35 
cm duljine u svemu. Onda u sre- 
dini završimo 8 očica, pa 4 oči- 
ce i 2 puta po 3 očice, 2 očice. 
Očice od naramenica sve uje- 
damput završimo. 

LEĐA. Počinjemo kao prednji 
dio. Radimo tako dugo, dok nam 
ne ostaju 2 krive očice, 1 prava; 
radimo 6 cm, onda pletemo 2 
krive i 1 pravu zajedno svaki 
puta. U slijedećem redu pletemo 
21 očicu otpočetka i 21 očicu od 
kraja, po uzorku br. III., a ostale 
očice pravo. Tako radimo 8 re- 
dova. Izrez za rukav radimo kao 
i na prednjem dijelu. Onda opet 
počinjemo dodavati kao i napri- 
jed krive očice sve, dok ne do- 
đemo do 4 krive očice između 
pravih. Kad imamo 5 cm proši- 
renih redova, tada u svakom 2. 
redu oduzimamo, dok ne dođe- 
mo opet do samih pravih očica. 
Radimo 4 reda, onda pletemo 
32 očice iz sredine pravo kroz 
4 reda i završimo sve očice. 


RUKAVI. Dignemo 40 očica. 
Napravimo 4 reda pravo. Onda 
ćemo proširivati na taj način, 
da imamo 21 očicu rupičastog 
uzorka (br. III.), 1 očicu krivo, 
1 pravo (9 puta), 1 očicu krivo, 
21 očicu za rupičasti uzorak. 
Svaka 2 reda povećavamo broj 
krivih očica tako, da imamo naj- 
prije 2 krive očice, onda 3 očice, 
onda 4 očice. Iza 6 redova po- 
činjemo na početku svakog re- 
da po jednu očicu oduzimati, da 
se zaokruži rub. Kad smo došli 
do 4 krive očice između pravih, 
radimo tako 3 cm. Onda ćemo 
broj krivih očica opet smanjiva- 
ti sve dok ne dođemo do svih 
očica pravih. Zaokruživanje ru- 
ba rukava radimo, dok nije 10 
cm dugačak, onda završimo sve 
očice. 

Kad smo sve to svršili, sašije- 
mo sve dijelove. Na ramenima 
prišijemo gumbe i napravimo 
rupice. Od angora vune napra- 
vimo lančiće, od kojih načinimo 
cvjetiće (vidi sliku) i prišijemo 
na haljinu, kako to pokazuje na- 
ša slika. Z. L. P. 

Dobar tek 

Juha od boba s gljivama. Kuhaj bob 
s nasjeckanim lukom. Kad bob ome- 
kša, pasiraj ga kroz sito, zalij ju- 
hom i dodaj gljiva, koje si nasjekla 
i prepirjala na masti, zaprašila bra- 
šnom i prepržila. Juhu dobro proku- 
haj i nalij u nju čašu crvenog vina. 
Nosi na stol s prženim žemljinim ko- 
ckama. 

Gljive na paprici. Nasjeckaj glavicu 
luka i pirjaj je na masti pa dodaj 
paprike i malo brašna. Onda uspi 
očišćene i narezane gljive te ih pir- 
jaj, dok ne postanu mekane. 

Cvjetača s jajima. Skuhaj cvjetaču 
u vrućoj vodi pa je razreži i pirjaj 
na masti i fino nasjeckanom luku. 


Kuhinjski kalendar 

Travanj 

Utorak 

18 

Objed: Juha od telećih kosti s 
narezanim palačinkama. Odresci pu- 
njeni kajganom. 

Večera: Moždani sa salatom. 

Srijeda 

19 

Objed: Paprikaš od krumpira. 

Rezanci sa sirom. 

Večera: Špinat i češki kolači sa 
sirom. 

Četvrtak 

20 

Objed: Govedska juha š rižom. 
Govedina, kaša od repe i pirjana 
mrkva, umak od hrena. Kompot od 
suhih šljiva. 

Večera: Jastučići s mesom. 

Petak 

21 

Objed: Juha od ribe. Pečeni ša- 
ran s rižom. Palačinke. 

Večera: Žganci s mlijekom. 

Subota 

22 

Objed: Juha od boba s gljiva- 
ma. Musaka od krumpira. (»Domaći- 
ca u kuhinji« od Cezner-Andrićeve 
str. 29). 

Večera: Teleća jetra i cvjetača 5 
s vrhnjem. 

Nedjelja 

23 

Objed: Juha od jetara. Pečena 
janjetina s mladim lukom i salatom. 
Roščići od germe punjeni orasima. 

Večera: Punjena jaja. Šunka s 
hrenom. 

Ponedj. 

24 

Objed: Kisela juha. Okrugljice od 
kupusa sa salatom od krumpira. 

Večera: Špinat s volovskim oči- 
ma. 

Utorak 

25 

Objed: Juha od glavatice salate 
sa žličnjacima. Varivo od leće. Ku- 
hane šljive. 

Večera: Naduvak od grisa. 

Srijeda 

26 

Objed: Juha od rajčice. Varivo 
od poriluka s faširanim odrescima. 
Večera: Cvjetača s jajima. 

Četvrtak 

27 

Objed: Juha od kostiju s prepr- 
ženim žemljama. Varivo od salate s 
telećim odrescima. 

Večera: Gljive na paprici. 


Posoli je i pobiberi, a onda primije- 
šaj nekoliko jaja i prži. 

Odresci punjeni kajganom. Teleće 
odreske posoli, stuci i pospi nasjec- 
kanim kuhanim sušenim mesom. Na- 
sred svakog odreska stavi rpicu kaj- 
gane, smotaj i sveži. Na masti zapje- 
ni luka pa u to metni smotane odre- 
ske, koje pirjaj i zalijevaj juhom. Na 
koncu popraši brašnom i zalij s ma- 
lo kiselog vrhnja. S. A. 

Zdravlje 

Bolest modernih dama. Pretjerana 
upotreba kozmetskih sredstava do- 
vodi kod modernih dama do različi- 
tih kožnih bolesti. Ustanovljeno je, 
da sredstva za poljepšavanje, kao što 
su puder, pomade za lice, ruž za usta, 
boje za kosu i obrve, mogu da iza- 
zovu upalu kože, crvene pjege, male 
izbočine, ljuštenje kože, kidanje kose 
i slične patološke promjene. Svako 
sredstvo za poljepšavanje sadrži naime 
raznovrsnih otrovnih tvari, koje šte- 
tno djeluju na kožu i sluznicp. 

Kad ima u krumpiru najviše vitami- 
na? U hrvatskim krajevima troši se 
mnogo krumpira. To je uz zelje i 
grah najčešća zimska hrana. Zanimlji- 
Vo je stoga znati, da svježi krumpir 
u jesen, kad se izvadi iz zemlje, sa- 
drži tri puta više vitamina nego od- 
stajali krumpir u proljeće. 

Novi način obrane od tifusa. Trbu- 
šni tifus je vrlo raširena zarazna bo- 
lest u miru, a još više u ratu. Dok 
nije bilo pronađeno zaštitno cijeplje- 
nje protiv tifusa, čitave su vojske 
znale izginuti od te strašne bolesti. 
Još uoči svjetskog rata bio je tifus 
strah i trepet svih vojskovođa. Sva- 
tko se bojao, što će biti od ratova- 
nja, ako se vojnici zaraze tifusom. 
Da se tomu predusretne, uvedeno je 
obvezatno cijepljenje protiv tifusa. 
U ratu je svaki vojnik iskusio na 
svojoj koži djelovanje tog zaštitnog 
cijepljenja. Vojnici se baš nisu vese- 
lili tome cijepljenju, jer su poslije 
toga po 2 — 3 dana bili nesposobni za 
posao, tužili su se na glavobolju i 
trganje po čitavom tijelu. K tomu se 
cijepljenje moralo ponoviti tri puta. 
Sada su američki liječnici pronašli 
mnogo lakšu i sigurniju obranu od 
tifusa. Treba samo tri dana uzastop- 
ce sat i četvrt poslije doručka pro- 
gutati po jednu želatinoznu kapsulu, 
koja sadrži 10 milijardi klica tifusa 
umrtvljenih vrućinom. Time se po- 
stizava sigurna imunost protiv trbu- 
šnog tifusa. Dr I. K. 

Kućni savjeti 

Napuklo pokućstvo. Ako nije pu- 
kotina preširoka i prevelika, onda 
ćemo uzeti komad pčelinjeg voska; 
smekšat ćemo ga u ruci, te s njim 
ispuniti pukotinu. Ali ako je pokuć- 
stvo tamne boje, onda treba vosak 
ponajprije obojiti istom bojom, koje 
je i pokućstvo; a nakon toga utisnuti 
u pukotinu. Suvišni se vosak opre- 
zno ostruže nožem. Mjesto voska 
može se upotrebiti smjesa od pilotine 
i stolarskog ljepila. 


Čišćenje zarđalih ključeva. Uzmi 
jednu trećinu petroleja i dvije treći- 
ne običnog ulja za jelo, pa to dobro 
izmiješaj. U toj smjesi operi ključe, 
a zatim ih dobro istari krpom. Napo- 
kon ih očisti šmirgel papirom. 

Pljesnive kožne cipele. Cipele po- 
pljesnive ako duže vremena leže u 
zatvorenom ormaru, na vlažnom po- 
du, ili kraj vlažnog zida. Ako se je 
to dogodilo, onda ih treba najprije 
iščetkati, očistiti finim šmirgelpapi- 
rom; ili krpicom, koju su namočili 
u terpentin. Kad se je koža osušila, 
onda se namaže glicerinom. 

Vrata koja stružu po podu. Takva 
vrata moraju se podići. Najprije će- 
mo ih skinuti, pa na baglame nataći 
prsten od kože, ili od bakrene žice. 
Nu ako nema između dovratka i gor- 
njeg dijela vrata dosta prostora, on- 
da ćemo vrata izblanjati na najdo- 
njem dijelu. Ili ako je pod drven, on- 
da i taj možemo malo istanjiti bla- 
njom. 

Kako se čisti nakit? Ako je nakit — 
narukvice, naušnice, lančići, prstenje 
i t. d. — napravljen iz čistog zlata 
ili srebra, onda ćemo ga očistiti na 
ovaj način: Zamoči nakit u sapu- 
nicu, a zatim ga osuši u drvenoj pi- 
ljivini. Kamenčići se nakita izbrišu 
krpicom, ili malom četkicom, namo- 
čenom u alkohol. Nu drago kamenje, 
kao opal, tirkis i ostalo, ne smije se 
čistiti ni vodom ni alkoholom. 

Sredstvo za čišćenje mrlja. Vrlo do- 
bro sredstvo za čišćenje mrlja masnih 
i smolastih pravi se ovako: 8 gr. či- 
stog benzina, 250 gr. čiste vinovice 
smiješa se, pa kad se je benzin posve 
rastopio, onda se tome doda još 80 
gr. salmijakove žeste. U tu se mje- 
šavinu umoči čista krpica, pa se njom 
istaru navedene mrlje. 

Čuvanje gumenih predmeta. Neko- 
ji se gumeni predmeti upotrebljavaju 
u kućanstvu, a nekoji opet kod nje- 
ge bolesnika. Ili ih upotrebljavali ili 
ne, svakako moramo znati, kako se 
čuvaju, inače bi se mogli pokvariti, 
ili otvrdnuti, a i popucati. Da se to 
ne dogodi, treba sve gumene cijevi, 
rukavice, boce i još štošta drugo, iza 
svaka dva mjeseca staviti u hladnu 
vodu na 24 sata. Gumene predmete 
moramo držati u tamnoj, ohladnoj 
prostoriji. U odveć hladnom prostoru 
guma puca, te lako prima u se mi- 
ris masti, ulja ili benzina. 

Čuvanje rublja u ormaru. Rublje, 
koje se rijetko upotrebljava, treba 
ponekad izvaditi iz ormara, objesiti 
i preložiti ga; to stoga, da ne posta- 
ne lomljivo u pregibu. Veoma je do- 
bro držati ormar otvorenim više sati 
za sunčanog dana, da u nj uđe svježi 
zrak, a da iz njeg nestane neprijat- 
nog zadaha. 

Pranje bojadisanog rublja. Oboje- 
no rublje, naročito ono jeftino lako 
izgubi boju prigodom pranja; biva, 
izblijedi. Da se to ne dogodi, moramo 
rublje prije pranja namočiti u mla- 
ku vodu, u koju smo prije ulili ne- 
koliko kapi terpentina. Nadalje pri- 
godom pranja ne smijemo upotrebiti 
preoštar sapun, a nikako sodu. Isto 
tako kad ga glačamo ne smije biti 
prevruće željezo. 

Ivan Sitarić 

Prema istoimenom romanu Mark Twaina 



Slike i tekst od M. Fučiša 



43. I dok su lavovi trgali svoga 
druga na komade i međusobno se 
borili, balon je odmaknuo četvrt mi- 
lje i zaustavio se. Uz Tominu i Ji- 
movu pomoć Huck se uvukao u gon- 
dolu i polumrtav sjeo u kut. Mali 
junaci nisu znali, gdje se nalaze. 


44. »Dečki! Sad mi je »plasiknulo«. 
Kladim se na svoj nožni palac, da 
smo u — S a h a r i!! To je jasno kao 
pekmez!« »Ta-ak? A gdje budeš prav 
za prav to Sahara? U Englezki ili u 
Škotski?« »Kakva Engleska? Sahara 
je pustinja u Africi!!! 


45. Vidjeli ste lavove i silni pije- 
sak. Zar to nije najočitiji dokaz?« — 
»Ju, mila majka! To jeno nečuješno 
stvar. Hu, Afriko! Drago Afriko! 
Slatko Afriko! Moja djed došla u 
Haunibal ravno iz Afriko. Dečki, pa 
ja sam onda — doma! — Hura!« 



46. »Hm, massa Tom ... Tu nekaj ne 
budeš bilo u redu. To bilo nekaj ho~ 
kus-pokus i kakti zacoprano! Tu dol 
već tri ćelo ura ja gledaj i skoro mi 
moja pošteno oka iscurilo kakti vo- 
da iz pumpa i ja ne vidiš na Sahari 
i Africi niti jedan jedino crnac.« 


47. »Jime, pa crnci zapravo i ne 
žive u pustinji nego . . . Kolumbusa 
ti,... a što je ono tamo dolje? Daj- 
te mi brzo dalekozor! Izgleda kao 
neka duga, duga i crna nit na pije- 
sku . . .« 

48. »Šta-a-a? Crna nit?? Pa to je . . . 
ja znam što je . . . to je — meri- 


dijan! Zakleo bih se, da je pravi 
pravcati meridijan. Na zemljovidnoj 
karti tako je narisan! Dečki! Od- 
letimo brzo tamo, spustimo se i pro- 
čitajmo redni broj toga meridijana! 
Onda ćemo sasvim stalno znati gdje 
smo.« 

(Nastavit će se.) 



Oglas reg. pod S. brojem 1318 od 15. XH. 1938. 


SVJETSKI DOGAĐAJI 

20. ožujka. Francuska protestira 
radi dogođaja s Češkom. Izbrisan 
Munchenski sporazum. 

21. Predsjednik Francuske u Londonu. 

22. Litva je vratila memelsko podru- 
čje Njemačkoj. — Slovačka po- 
stavila diplomatskog predstavnika 
u Poljskoj. 

23. Hitler objavio dekret, po kojem 
protektor Reicha za Češku i Mo- 
ravsku ovisi od vođe Reicha. — 
Msgr. Vološin, bivši predsjednik 
Karpatske Ukrajine, stigao u Za- 
greb. 

24. Slovaci odbili madžarsku vojsku, 
koja je provalila u Slovačku. — 
Rumunjsko - njemački privredni 
sporazum. 

25. Litva saopćuje, da će braniti svoje 
granice. 

26. Veliki govor Mussolinija o zahtje- 
vima Italije na Tunis, Suez i Dži- 
buti. 

27. Iz Ukrajine stigao biskup Dr 
Dionizije Njaradi, koji bio tamo 
delegat Svete Stolice. Nedoličan 


postupak Madžara prema Apo- 
stolskom delegatu. 

28. Nacionalisti oslobodili Madrid. 

29. Cijela Španjolska pristala uz ge- 
nerala Franca. Time je svršio 
3-godišnji španjolski rat. 

30. Poljska demantira, da joj je od 
Njemačke upućen ultimatum radi 
Danziga i koridora, koji Poljsku 
veže s morem. 

31. Slovačko-madžarski sporazum o 
razgraničenju. — Sv. Stolica pri- 
znala slovačku državu. — Engle- 
ska i Francuska će braniti Poljsku 
u slučaju napadaja. 


LIRIKA HRVATSKIH SVEUČILIŠTA- 
RACA 

Kao što smo prije javili, izdaje Sve- 
učilišni Pododbor Matice Hrvatske 
antologiju suvremenoga hrvatskog 
studentskog pjesništva u knjizi »Li- 
rika hrvatskih sv e u č ili - 
štarac a«. Zbirka izlazi baš ovih 
dana na 140 str., a stoji broširana 20, 
a vezana 30 dinara, ako se izravno 
naruči od Sveučilišnog Pododbora Ma- 
tice Hrvatske, Zagreb, Matičina ul. 2. 
U knjizi ima 130 pjesama od preko 
20 pjesnika. 

ČUDNA GOSTIONA. Gost 
(konobaru): »Kakva je to gosti- 
ona? Nema više juhe, nema više 
pečenja, a nema više ni variva! 
Donesite mi onda moj kaput!« 

Konobar: »Žao mi je, ali 
i toga nema više . . .« 

LIJEPA UTJEHA. Liječnik 
(pacijentu): »Dragi gospodine! 
Protiv vaše bolesti postoji samo 
jedan jedini lijek i taj obično ne 
pomaže ništa.« 

SKROMNOST. Prosjak: 
»Imate li možda kakve stare 
hlače za mene, dobra gospođo?« 

Gospođa: »Slučajno imam. 
Ali treba da se zakrpe.« 

Prosjak: »Ništa ne čini, 
gospođo! Mogu ja i pričekati 
dotle.« 

SAMOUBOJSTVO. »Već mi je 
dojadio taj život. Počinit ću sa- 
moubojstvo.« 

»A na koji način?« 

»Ne mogu se još odlučiti, da 
li za grom ili potres.« 

NA SUDU. »Optuženi ste, da 
ste kao činovnik poreznog odje- 
lenja skidali marke s listova i 
raznih spisa. Šta velite na to?« 

»Oprostite, gospodine suče, ali 
ja sam strastveni filatelista.« 

NAVIKA. »Baš je smiješno, da 
vaš konj stane kod svakog bu- 
nara.« 


»Je, to vam je navika. Njegov 
prijašnji gazda bio je mljekar.« 

ČAST. »Zamisli si, dragi Bar- 
tol, danes mi je telefuniral mini- 
ster železnice.« 

»A ja, zbilam? A kaj je htel?« 
»A nikaj, pogrešil je broj.« 

ISKRENO. Kritičar: »Je li 
ova zaista divna melodija, koju 
je sada glazba odsvirala, mož- 
da od vas?« 

Muzičar: »Još nije!« 
EMANCIPACIJA. Sestra: 
»Dakle ti uistinu kaniš zaprositi 
tu emancipiranu gospođicu Van- 
du?« 

Brat: »Zašto veliš emancipi- 
rana?« 

Sestra: »Pa zamisli samo: 
ona se već ni miša ne boji!« 

NAKON PREMIJERE U KA- 
ZALIŠTU. Autor: »Vaše posve 
privatno, vaše sasvim pošteno i 
otvoreno mnijenje o mome ko- 
madu?« 

Kritičar (smiješeći se): 
»Zar nije bolje, da ostanemo 
prijatelji?« 

ŠTEDNJA. »Zašto Škoti sije- 
ku repove mačkama?« 

»Zato, kad mačka za vrijeme 
jake zime izlazi iz kuće, vrata 
se manje moraju otvarati i tako 
se manje topline potroši.« 

ČAČKALICE. »Zašto Škoti ne 
upotrebljavaju čačkalice?« 

»Jer nikada ne ostavljaju hra- 
nu za zubima!« 



Najveća katolička tvrtka glazbala u državi 


POSTEPENO. Sastale se dvije 
prijateljice. 

»No, kako živiš sa svojim Emi- 
lom?« upita prva. 

»Nikako! Vrlo je hladan na- 
prama meni!« 

»Kako to?« 

»Pa tako! Kad smo se oženili, 
govorio mi je: »moja žarka lju- 
bavi«. Nakon mjesec dana samo 
»zlato«. Kad je opet prošao je- 
dan mjesec, govorio mi je: Eli- 
zabeta.« 

»A kako te sada zove?« 

»Liza!« 

PRODAJA. Prvi slikar: 
»Jesi li prodao što u zadnje 
vrijeme?« 

Drugi: »Jesam, jedan ogr- 
tač i troje hlače.« 

Sabrao SI. T r - s k i 


GRAĐEVNI LIMAR I UVODITELJ VO- 
DOVODA TE POPRAVLJAČ PLINSKIH 
AUTOMATA 

JOSIP HOIĆ, ZAGREB 

Zvonimirova ul. 28 — Telefon 24-019 

Preporuča se za sve limarske i vodovodne 
radnje i popravke kao na pr. kupaone, 
klosete, umivaonike, te sve ostale poslo- 
ve, koji u tu struku zasijecaju. Sve radnje 
izvodim najsolidnije u najkraćem roku uz 
najumjerenije cijene. Tražite ponude. 


Dobrijan lovi divlje guske 



Digao se Dobrijan 
lovac stari, vrli, 
nosi pušku na ramenu, 
u šumicu hrli! 


Nije čika dugo išo, 
pojavi se guska divlja, 
a Dobrijan kao uvijek 
puškom svojom ravno- cilja! 


Ali glete tuge nove: 
baš u vodu guska pada. 
Mjesto guske već u ruci 
Eto novog sada jada! 


Dobrijan se i tu snađe, 
pomaže mu Lisko brže: 
Za pušku ga čika veže, 
a pas vjerni gusku diže! 


Ilustrovani tjednik .Obitelj' > toji 4 Din po broju. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se ne vraćaju. „Obitelji izdaje Konzorcij Kuća Dobre Štampe. Za izdavača i uredništvo odgovara Dr Josip Andrić , glavni urednik . Obitelji m 
Zagreb, Tretkova 1. Adresa uredništva i uprave .Obitelji': Zagreb , Trg Kralja Tomislava 21. Telefon 54-17. Ček. >ač. pošt. šted. br . 33.536 
. Obitelj “ se tiska u Tiskari Narodnih Novina u Zagrebu. Za tiskara odgovara V. Kirin, Deželićeva ul. 2. 






Donosimo nekoliko haljinica za naše djevojčice, jednobojne i šarene, jednostavne i kombinirane. Pregledajmo dobro 
garderobu naših mezimica, načinimo — s malo truda 1 izdataka i ljubavi — - od staroga novo, — 1* Dražesna haljinica 
s bolerom, Cijelo odijelo ukrašeno je tamnijim jednobojnim nazubcima, — 2* Kombinirana zelena haljina sa šarenim. 
Suknjica je dosta naborana. — 3* Haljina za manju djevojčicu na pasac u sviietloplavoj boji. Vezanke su od baršuna u 
ne to tamnije plavoj boji. - — 4* Kombinirana haljina za nešto veću djevojčicu. Stražnji dio je smeđ, a prednji kockasto* 
2elen. Džepovi također smeđi. — 5. Ružičasta haljinica s točkama. Gornji dio krojen je na pasac. Ovratnik, pojas, naru* 
kave i i maramica jednobojni, modri. — 6, Haljinica za nešto veću djevojčicu. — Tamnoplava s bijelim umetkom sprijeda. 
Na ovratniku nekoliko šarenih cvjetića. 


Okomito: 1. tišina, 2. vladar, 3, nije hladno, 4. 
štap, 6. hrvatski kipar (talij* cipela), 7. velika slana vo- 
da, 8, mortar (u njemu se tuče kava, so, bez h), 9 gas, 
10 sinj: ka igra, 11. napolje, 12. meće se na ranu, 14. 
sukob, sraz, 16. vječni grad, 18. plin (tuđ.), 21. dio ki- 
tice. vers. 22. siguran, 23. rijeka u Vojvodini, 24, dio 
pluga, 25. skupina cvrop. t koja nije se mitska, 26. zem- 
ljopisni pojam, 31, priroda, 33. ostatak iza vršenja pše- 
nice, 36. štap (kraći oblik). 

Vodoravno: 2. Isus, pomazanik, 4. brat je bra- 
tu , . 5. spasenje, 7. evanđelist, 9. vojnici u građu, 
tvrđavi. II, talas, 12. tih, nije nemiran, 13. inat, 15. brat 
Mojsijev, 17. njom se ide, 19. zmaj, uzvik u čudu, 20. 
uzvišena pjesma u čast nekoga, 22. završava život, 24, 
rod, pleme, 27. kovina (tuđ.), 28. težak, kopač, 29. za- 
čin, 30. glavni grad Kube, 32. glavni grad Slavonije, 34. 
crna, žensko ime, 35. Čovjek u zalogu, 37. otvor za 
ulaz i izlaz. 


Rješenja treba poslati do 30. travnja* Medu odgone- 
tate podijelit će se 20 lijepiti romana. 


RJEŠENJE I NAGRADE IZ B ft. 7 

Vodoravno: Pokus, 5. Emona, 9, Anice, 10. Ka- 
rat, 11. Kim, J2. I!I, 13. Igo, 14, Anapa, 16. Tsana, 18. 
Alani, 20. Matoš, 23. Mator, 26, Nazor, 27. Lješ, 29. Ton, 
30, Kos, 31. Onako, 32. A kova, 33. Napor, 34, Haron. — 
Okomito: L Paket, 2. Onika, 3, Kim, 4, Berna, 5. 
Ekipa, 6. Ori, 7. Nagon, 8. Atoli, 14, Anton, 15, Alkar, 
17. Alt, 19, Alt, 20. Miljon, 21. Atena, 22. Šator, 23. Mo- 
ri ah^ 24. Glavo, 25* Risan, 28. Šap, 30. Kor. 


Po 5 knjiga dobili su: I, Oleh Iz B*, O. Ekić iz P> i 
M. Maltarić iz N* Po jednu knjigu: Lj. Karajčev iz N. 
B. t M. Luetić iz P,, Š. Segarić iz I*, M. Horvat Iz Za- 
greba \ M, B radić iz č. 


Križaljka 

Složio M. F u č i ć, Zagreb 

